Kettingwinkels, restaurante versoek om vir listeriose te soekDie burgerregte-organisasie AfriForum het Donderdag die uitvoerende hoofde van elke groot kitskoskettingrestaurant en supermarkkettingwinkel in Suid-Afrika dringend versoek om sélf hul kos teen listeriose te toets voor dit aan verbruikers verkoop word. Marcus Pawson, hoof van omgewingsake by AfriForum, het gesê dié stap volg nadat die departement van gesondheid ná meer as ŉ week ná die aankondiging van die ernstige listeriose-uitbreking steeds geen aksieplan bekend gemaak het nie, hoewel hulle besig is met ŉ ondersoek daarna. “Dr. Aaron Motsoaledi, minister van gesondheid, sê dat die waarskynlikste oorsaak glo die besoedeling van kos by plase en voedselverwerkingsaanlegte is,” het Pawson gesê. Dié lewensgevaarlike bakterie het reeds vanjaar die lewe van minstens 36 mense in Suid-Afrika geëis uit die sowat 557 laboratorium-bevestigde gevalle. Die syfer van 557 is oënskynlik agt keer hoër as die jaarlikse aantal bevestigde gevalle. “Ons het die onderskeie kettingwinkels skriftelik versoek om dringend aksie te neem om verbruikers sover moontlik teen listeriose te beskerm. Listeriose kan behandel word mits dit vroegtydig by ’n persoon gediagnoseer word. Dit kan ook voorkom word indien voorsorgmaatreëls getref word. Kettingwinkels word verder versoek om verbruikers oor listeriose en voorkomingsmaatreëls ingelig te hou,” het Pawson bygevoeg. Die skrywes wat aan die kitskoskettingrestaurante en supermarkkettingwinkels gestuur is, is ook aan Motsoaledi gestuur.